2005D0629 — DA — 26.08.2005 — 000.001

Dette dokument er et dokumentationsredskab, og institutionerne påtager sig intet ansvar herfor

►B ▼C1 KOMMISSIONENS AFGØRELSE af 26. august 2005 om oprettelse af en videnskabelig, teknisk og økonomisk komité for fiskeri (2005/629/EF) ▼B (EFT L 225, 31.8.2005, p.18)





Berigtiget ved:









▼B

▼C1

KOMMISSIONENS AFGØRELSE

af 26. august 2005

om oprettelse af en videnskabelig, teknisk og økonomisk komité for fiskeri

(2005/629/EF)







KOMMISSIONEN FOR DE EUROPÆISKE FÆLLESSKABER HAR — under henvisning til traktaten om oprettelse af Det Europæiske Fællesskab, under henvisning til Rådets forordning (EF) nr. 2371/2002 af 20. december 2002 om bevarelse og bæredygtig udnyttelse af fiskeressourcerne som led i den fælles fiskeripolitik ( 1 ), særlig artikel 33, stk. 1, og ud fra følgende betragtninger: (1) For at EF-politikken for fiskeri og akvakultur kan gennemføres, er det nødvendigt med rådgivning fra højtkvalificerede videnskabelige eksperter, især inden for hav- og fiskeribiologi, fiskeriteknologi, fiskeriøkonomi og lignende discipliner og for så vidt angår forskningsbehovene og dataindsamlingen på fiskeri- og akvakulturområdet. (2) Rådgivningen bør ske gennem en stående videnskabelig, teknisk og økonomisk komité for fiskeri (STECF), der oprettes i Kommissionens regi. (3) I henhold til artikel 33 i forordning (EF) nr. 2371/2002 bør Kommissionen med jævne mellemrum konsultere STECF i spørgsmål om bevarelse og forvaltning af de levende akvatiske ressourcer, herunder biologiske, økonomiske, miljømæssige, sociale og tekniske aspekter, og den bør tage komitéens rådgivning i betragtning, når den fremsætter forslag om fiskeriforvaltning i henhold til nævnte forordning. (4) STECF's rådgivning i fiskerispørgsmål skal bygge på principperne om kompetence, uafhængighed, upartiskhed og åbenhed. (5) STECF bør udnytte den eksterne ekspertise, der findes både i og uden for EF, bedst muligt, når det kræves for at kunne besvare specielle spørgsmål. (6) Kommissionens afgørelse 93/619/EF af 19. november 1993 om oprettelse af en videnskabelig, teknisk og økonomisk komité for fiskeri ( 2 ) bør ophæves på grund af de mange omfattende ændringer, der skal foretages — ud fra følgende betragtninger: TRUFFET FØLGENDE AFGØRELSE:







Artikel 1

Oprettelse af komitéen

Der oprettes en videnskabelig, teknisk og økonomisk komité for fiskeri, i det følgende benævnt STECF.

Artikel 2

STECF's rolle

1. Kommissionen anmoder med regelmæssige mellemrum, eller når det anses for nødvendigt, om rådgivning fra STECF i form af udtalelser om spørgsmål som nævnt i artikel 33, stk. 1, i forordning (EF) nr. 2371/2002. Kommissionen kan kræve, at udtalelsen afgives inden for en bestemt frist.

2. STECF kan på eget initiativ afgive udtalelser til Kommissionen om spørgsmål som nævnt i artikel 33, stk. 1, i forordning (EF) nr. 2371/2002.

3. STECF udarbejder hvert år en rapport om:

a) hvordan det står til med de fiskeressourcer, der er relevante for EF

b) de økonomiske konsekvenser af fiskeressourcernes tilstand

c) udviklingen i fiskeriet under hensyn til biologiske, økologiske, tekniske og økonomiske aspekter

d) andre økonomiske aspekter, der har indflydelse på fiskeriet.

Artikel 3

Struktur

1. STECF skal bestå af mindst 30 og højst 35 medlemmer.

2. Medlemmerne af STECF skal være videnskabelige eksperter inden for havbiologi, havøkologi, fiskerividenskab, naturbeskyttelse, populationsdynamik, statistik, redskabsteknologi, akvakultur og fiskeri- og akvakulturøkonomi.

Artikel 4

Udnævnelse af STECF's medlemmer og opstilling af en reserveliste

1. Kommissionen udnævner STECF's medlemmer fra en liste over egnede kandidater. Listen opstilles, efter at der er offentliggjort en åben indkaldelse af interessetilkendegivelser i Den Europæiske Unions Tidende og på Kommissionens netsted.

2. STECF's medlemmer udnævnes på grundlag af deres ekspertise og efter en geografisk fordeling, som afspejler de forskelligartede videnskabelige problemstillinger og synsvinkler i EF.

3. Listen over STECF's medlemmer offentliggøres i Den Europæiske Unions Tidende, og den sættes på Kommissionens netsted sammen med de enkelte medlemmers CV.

4. Kandidater, der findes egnede til at være medlemmer af STECF, men som ikke udnævnes, sættes på en reserveliste. Kommissionen kan bruge reservelisten til at finde egnede kandidater til at afløse medlemmer, der forlader STECF, jf. artikel 6, stk. 3.

5. Reservelisten offentliggøres i Den Europæiske Unions Tidende og sættes på Kommissionens netsted.

Artikel 5

Valg af formand og næstformænd

STECF vælger en formand og to næstformænd blandt sine medlemmer for en treårsperiode. Formanden og næstformændene for STECF kan ikke vælges til samme post for mere end to på hinanden følgende perioder.

Artikel 6

Mandatperiode

1. STECF-medlemmernes mandatperiode er på tre år og kan fornys med yderligere tre år.

2. Når treårsperioden er udløbet, fortsætter STECF's formand, næstformænd og medlemmer i deres hverv, indtil deres efterfølgere er udpeget, eller deres mandat er fornyet.

3. Hvis et medlem ikke deltager aktivt i STECF's arbejde, befinder sig i en interessekonflikt eller ønsker at træde tilbage, kan Kommissionen bringe medlemskabet til ophør.

Artikel 7

Eksterne eksperter

STECF kan med Kommissionens godkendelse invitere eksperter, der ikke er medlemmer af STECF, og som har den relevante videnskabelige viden og ekspertise, til at deltage i komitéens arbejde.

Artikel 8

Arbejdsgrupper

STECF kan med Kommissionens godkendelse nedsætte særlige arbejdsgrupper, der skal udføre klart definerede opgaver. Arbejdsgrupperne skal bestå af eksterne eksperter og mindst to STECF-medlemmer. De skal aflægge rapport til STECF inden for en nærmere fastsat frist.

Artikel 9

Godtgørelser

1. STECF's medlemmer og de eksterne eksperter er berettiget til en godtgørelse for deres deltagelse i STECF's møder og i arbejdsgrupper og for at fungere som referent for et bestemt spørgsmål, jf. bilaget.

2. STECF-medlemmernes og de eksterne eksperters rejse- og opholdsudgifter betales af Kommissionen.

Artikel 10

Forholdet mellem STECF og Kommissionen

1. Kommissionen skal godkende STECF's og arbejdsgruppernes møder og indkalde til dem.

2. Kommissionen kan deltage i STECF's og arbejdsgruppernes møder.

3. Kommissionen kan invitere eksperter, der ikke er medlemmer af STECF, til at deltage i STECF's og arbejdsgruppernes møder.

Artikel 11

Forretningsorden

1. STECF vedtager med Kommissionens godkendelse sin forretningsorden. Forretningsordenen skal sikre, at STECF udfører sine opgaver i overensstemmelse med principperne om kompetence, uafhængighed og åbenhed, dog således at legitime ønsker om bevarelse af fortrolighed i skatteforhold og forretningshemmeligheder tilgodeses.

2. Forretningsordenen skal først og fremmest omfatte:

a) valg af STECF's formand og næstformænd

b) procedurer for: i) behandling af anmodninger om rådgivning ii) vedtagelse af udtalelser under normale omstændigheder og efter en skriftlig hasteprocedure i hastesager

c) nedsættelse og organisering af arbejdsgrupper, udnævnelse af formænd for arbejdsgrupperne og beskrivelse af deres opgaver

d) mødereferater, herunder oplysninger om udtalelser, der afviger fra de vedtagne udtalelser

e) de eksterne eksperters rolle

f) udpegning af referenter og beskrivelse af deres opgaver

g) videnskabelige udtalelsers format og indhold og procedurer for sikring og forbedring af sammenhængen mellem dem

h) STECF-medlemmernes og de eksterne eksperters ansvar og forpligtelser i forbindelse med kontakter udadtil

i) STECF's repræsentation i Den Rådgivende Komité for Fiskeri og Akvakultur

j) STECF-medlemmernes deltagelse i de regionale rådgivende komitéer.

3. Forretningsordenen offentliggøres på Kommissionens netsted.

Artikel 12

Beslutninger og udtalelser

1. STECF træffer beslutning med stemmeflertal blandt de tilstedeværende medlemmer på møderne. Beslutninger og udtalelser kan kun vedtages, hvis 70 % af STECF's medlemmer har afgivet deres stemme eller afholdt sig fra at stemme.

2. Begrundede mindretalsudtalelser medtages i STECF's udtalelser med angivelse af, hvilke medlemmer der har fremsat dem.

3. STECF's udtalelser offentliggøres straks på Kommissionens netsted, dog således at behovet for bevarelse af forretningshemmeligheder tilgodeses.

Artikel 13

Uafhængighed

1. STECF's medlemmer udnævnes og de eksterne eksperter inviteres personligt. De må ikke uddelegere deres ansvarsområder.

2. STECF's medlemmer og de eksterne eksperter skal handle uafhængigt af medlemsstaterne og interesserede parter. De skal afgive en erklæring, hvori de forpligter sig til at handle i almenhedens interesse, og en interesseerklæring, hvori de anfører, om de har interesser, der kunne opfattes som værende til hinder for deres uafhængighed. Disse erklæringer skal være skriftlige og offentligt tilgængelige. STECF's medlemmer skal afgive en erklæring hvert år.

3. STECF's medlemmer og de eksterne eksperter skal på hvert STECF-møde og arbejdsgruppemøde gøre opmærksom på eventuelle interesser, som kunne anses for at være til hinder for deres uafhængighed med hensyn til de punkter, der er på dagsordenen.

Artikel 14

Tavshedspligt

1. STECF's medlemmer og de eksterne eksperter må ikke videregive oplysninger, som arbejdet i STECF eller i arbejdsgrupperne giver dem kendskab til, bortset fra STECF's udtalelser.

2. Meddeler Kommissionen STECF, at den ønskede udtalelse skal behandles fortroligt, må kun STECF's medlemmer og Kommissionens repræsentant være til stede i arbejdsgruppen.

Artikel 15

STECF's sekretariat

1. Kommissionen varetager STECF's og arbejdsgruppernes sekretariatsopgaver.

2. Sekretariatet er ansvarligt for den tekniske og administrative bistand og koordinering, der er nødvendig for at sikre en effektiv arbejdsgang i STECF og tilrettelægge møder for arbejdsgrupperne.

3. Om nødvendigt koordinerer sekretariatet STECF's og arbejdsgruppernes arbejde med andre EF-organers eller internationale organers arbejde.

Artikel 16

Afsluttende bestemmelser

1. Afgørelse 93/619/EF ophæves.

2. De medlemmer af STECF, der er udnævnt i henhold til artikel 1 i afgørelse 93/619/EF, beholder dog deres hverv i den komité, der oprettes ved nærværende afgørelse, indtil de nye medlemmer af STECF udnævnes i henhold til artikel 3 i nærværende afgørelse.

3. Artikel 5 finder tilsvarende anvendelse, når mandatet udløber for de medlemmer, der er nævnt i stk. 2 i nærværende artikel.









BILAG

GODTGØRELSER

STECF's medlemmer og de eksterne eksperter er berettiget til følgende godtgørelser for at deltage i STECF's arbejde:

— Deltagelse i STECF-møder og arbejdsgruppemøder —



EUR/hel dag STECF-møder Arbejdsgrupper Formand 300 300 Næstformand (1) 300 0 Andre 250 250 (1) Kun i forbindelse med STECF-møder.

For deltagelse i et formiddags- eller et eftermiddagsmøde er godtgørelsen 50 % af godtgørelsen for et heldagsmøde.

— Rapporter —



EUR STECF-udtalelser på plenarmøder eller ved skriftlig procedure (1) Baggrundsrapporter (2) forud for STECF-møder og arbejdsgrupper Referent 300 300 (3) (1) Godtgørelse for udfærdigelse af udtalelsen. (2) Resuméer, forespørgsler og baggrundsoplysninger. (3) Godtgørelsen udbetales senest 15 dage efter udløbet af den frist, som Kommissionen har fastsat ifølge den forudgående skriftlige aftale. Kommissionen kan dog beslutte at forlænge antallet af dage, hvis det anses for nødvendigt.